MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit om Rådets fælles holdning til vedtagelse af Europa-Parlamentets og Rådets beslutning om et flerårigt program for tiltag på energiområdet: programmet "Intelligent energi i Europa" (2003-2006)

2002/0082 (COD)

MEDDELELSE FRA KOMMISSIONEN TIL EUROPA-PARLAMENTET

i henhold til EF-traktatens artikel 251, stk. 2, andet afsnit om Rådets fælles holdning til vedtagelse af Europa-Parlamentets og Rådets beslutning om et flerårigt program for tiltag på energiområdet: programmet "Intelligent energi i Europa" (2003-2006)

1- BAGGRUND

Tidspunkt for forslagets forelæggelse for EP og Rådet (dokument KOM(2002) 162 endelig udg. - 2002/0082COD): // 10. april 2002

Tidspunkt for Det Europæiske Økonomiske og Sociale Udvalgs vedtagelse: // 18. september 2002

Tidspunkt for Europa-Parlamentets udtalelse, førstebehandling: // 20. november 2002

Tidspunkt for Regionsudvalgets udtalelse: // 20. november 2002

Tidspunkt for politisk enighed om en fælles holdning: // 25. november 2002

Tidspunkt for vedtagelse af den fælles holdning: // 3 februar 2003

2- FORMÅLET MED KOMMISSIONENS FORSLAG

I sin grønbog "På vej mod en europæisk strategi for energiforsyningssikkerhed" [1] opfordrer Kommissionen til følgende aktioner som led i en langsigtet energistrategi:

[1] KOM(2000) 769 endelig udg. af 29.11.2000.

- Den Europæiske Union må træffe konkrete foranstaltninger for at omlægge vægten fra en forsyningspolitik til en efterspørgselsorienteret politik. I forhold til behovet er der kun ringe mulighed for at øge udbudet i Fællesskabet, hvorimod mulighederne for at styre efterspørgslen er mere lovende.

- hvad energiefterspørgslen angår, opfordrer grønbogen til en virkelig ændring af forbrugeradfærden. Der må føres en aktiv energibesparelses- og energispredningspolitik i transport- og byggeindustrien og i sektoren for elektriske apparater for at fremme energiformer, der ikke forurener.

- hvad energiudbudet angår, må hovedvægten lægges på bekæmpelse af den globale opvarmning. Udviklingen af nye og vedvarende energikilder (herunder biobrændstoffer) er nøglen til forandring. En fordobling af deres andel af energiudbudet fra 6-12% og en forøgelse af elektricitetsproduktionen på grundlag af disse energikilder fra 14 til 22% er målsætningen for 2010.

Grønbogens hovedlinjer blev bekræftet og udbygget med nye EU-prioriteter, som blev vedtaget på Det Europæiske Råds møde i Gøteborg, ikke mindst i forbindelse med EU's strategi for bæredygtig udvikling.

Dette forslag til Europa-Parlamentets og Rådets beslutning drejer sig om et flerårigt program for energiområdet - programmet "Intelligent energi for Europa" for tidsrummet fra 2003 til 2006. Programmet skal være Fællesskabets vigtigste redskab, når det gælder anden støtte til energiområdet end den teknologiske. Det skaber sammenhæng mellem de aktiviteter, der udføres inden for ALTENER, SAVE og til en vis grad SYNERGY-programmet, og det samler alle de aktiviteter i energisektoren, der bidrager til at opfylde Fællesskabets vigtigste målsætninger for energi, transport og bæredygtig udvikling.

Programmet er bygget op omkring fire særlige områder:

* rationel energiudnyttelse og efterspørgselsstyring (SAVE)

* nye og vedvarende energikilder (ALTENER)

* transportens energimæssige aspekter (STEER)

* fremme af vedvarende energikilder og energieffektivitet på internationalt plan (COOPENER).

Der fastsat seks aktivitetstyper inden for hvert område:

a) udarbejdelse af strategier, udvikling af standarder, undersøgelser osv.

b) etablering af strukturer og finansierings- og markedsinstrumenter, herunder lokal og regional planlægning

c) fremme af systemer og udstyr, der kan lette overgangen fra demonstration til markedsføring

d) udvikling af informations- og uddannelsesstrukturer og udnyttelse af resultaterne

e) overvågning

f) vurdering af aktiviteternes virkning

På baggrund af Fællesskabets strategi for bæredygtig udvikling, som blev vedtaget af Det Europæiske Råd i juni 2001, er det vigtigt, at Den Europæiske Union afsætter de midler, som er nødvendige for at gennemføre dette ambitiøse energihandlingsprogram. Kommissionens oprindelige forslag til det tidligere energirammeprogram (1998-2002) afsatte et budget på 200 mio. EUR i fem år, men det blev i sidste instans nedsat til 175 mio. EUR.

En lang række faktorer kan begrunde en forøgelse af budgetbevillingen til dette program i forhold til energirammeprogrammet:

For det første er der behov for en forøgelse af hensyn til de aktiviteter, der skyldes de nye politiske retningslinjer, den vedtagne og planlagte lovgivning for vedvarende energikilder og energieffektivitet og prioriteringen af transportens energimæssige aspekter i strategien for bæredygtig udvikling.

For det andet er der støtten til internationale aktiviteter, ikke mindst samarbejdet med udviklingslandene på baggrund af Kyoto-ordningerne og prioriteringen af vedvarende energikilder på verdenstopmødet om bæredygtig udvikling (VTBU) i Johannesburg.

Endelig er der behov for at øge spredningen af den bedste praksis og de bedste teknologier for at øge udnyttelsen af programmets resultater.

Kommissionen har derfor foreslået en forøgelse af det finansielle referencebeløb, så det samlede budget kommer op på 215 mio. EUR for EU 15 i den fireårige periode.

3- BEMÆRKNINGER TIL DEN FÆLLES HOLDNING

(a) Generelt

På baggrund af de tidligere programmers succes betragter både Rådet, Europa-Parlamentet og Kommissionen dette forslag som et afgørende middel til opfyldelse både af EU's målsætninger for vedvarende energi og energieffektivitet og af EU's internationale forpligtelser, når det gælder klimaændringen og den bæredygtige udvikling.

Det spanske og senere det danske formandskab har behandlet dette forslag som en høj prioritet og har derfor øget indsatsen i Rådet. Under begge formandskaber har en konstruktiv samarbejdsånd og vilje til kompromis været fremherskende i drøftelserne mellem medlemsstaterne, og det har ført til et bedre dokument.

Under forberedelserne til førstebehandlingen i Europa-Parlamentet blev Rådet hele tiden gjort bekendt med de holdninger, der kom til udtryk i Parlamentet, så medlemsstaterne har fået nyttig vejledning til udarbejdelse og forhandling af den fælles holdning. Af 39 ændringsforslag fra Europa-Parlamentet er 22 helt eller delvist afspejlet i den fælles holdning, mens 17 er forkastet.

I de tilfælde, hvor den fælles holdnings tekst afviger fra Kommissionens forslag, er det i almindelighed for at klarlægge og afgrænse anvendelsesområder og begreber, som forekommer i den oprindelige tekst.

Hvad angår det finansielle referencebeløb i den fælles holdnings tekst, har medlemsstaterne indgået et kompromis om et samlet beløb på 190 mio. EUR, dvs. 25 mio. EUR under Kommissionens forslag. Desuden indeholder artikel 6 yderligere betingelser for ændring af budgetmidlernes fordeling på de fire områder og yderligere bestemmelser for ændring af programmets finansielle referencebeløb, idet dette skal ske på grundlag af de finansielle udsigter og under hensyntagen til de indløbne ansøgninger. Kommissionen kan støtte dette kompromis.

(b) De vigtigste formål med Parlamentets ændringsforslag til dette forslag

De vigtigste dele af Kommissionens forslag fik stærk støtte af Europa-Parlamentet. En vigtig del af EP's ændringsforslag under førstebehandlingen gik ud på at forbedre og ajourføre teksten i overensstemmelse med de nye politiske udviklinger både i EU og på internationalt plan og bidrage til at klarlægge, fremhæve og/eller udvide programmets definitioner, målsætninger og anvendelsesområde, både i artiklerne og betragtningerne. I overensstemmelse hermed indgår ændringsforslag 1-7, 11, 13, 15, 18-21, 27 og 34 helt eller delvist i den fælles holdnings tekst, mens ændringsforslag 16, 17 og 31 ikke er medtaget. Vigtige henvisninger til gennemsigtighed, køn, offentlig adgang til dokumenter om projektresultater og andre adgangsmuligheder er blevet indføjet i overensstemmelse med Europa-Parlamentets ændringsforslag 14, 22, 23 og 28.

På baggrund af EU's og den øvrige verdens nye, øgede prioriteter og målsætninger for energi, miljø og bæredygtighed mener Europa-Parlamentet, at finansieringsbeløbet til fremme af aktiviteter i forbindelse med vedvarende energikilder og energieffektivitet bør forøges (ændringsforslag 32 og 41). Desuden bør det nye område COOPENER specielt styrkes på baggrund af de særlige forpligtelser over for vedvarende energikilder, som EU har påtaget sig i Johannesburg.

Europa-Parlamentets og Rådets holdning til det finansielle referencebeløb er klart det vigtigste punkt, hvor der skal opnås endelig enighed. Europa-Parlamentet vil sikkert i denne forbindelse overveje den genbehandlingsklausul, Rådet indføjede i teksten under de afsluttende drøftelser.

(c) Andre dele af den fælles holdning i forhold til ændringsforslag fra Europa-Parlamentet

Også Kommissionens interne programledelse og programudførelse er blevet behandlet. Dog er ændringsforslagene 8, 10, 24, 29, 33, 35, 37-40) i forbindelse med udvalgsprocedurereglerne og den interne ledelse ikke blevet fuldstændigt eller i alt fald kun delvist afspejlet i den fælles holdning (ændringsforslag 26 og 30): de nugældende generelle bestemmelser bør anvendes, og der er ingen grund til at tilpasse dem udelukkende med henblik på ledelsen af dette program.

Med hensyn til ændringsforslag 9 og 25, der drejer sig om oprettelse af et "traditionelt" europæisk energiagentur, indgår der ingen henvisninger i den fælles holdning. Den almindelige opfattelse var, at et sådant agentur skulle tage sig af energipolitiske spørgsmål, og at en beslutning om et nyt program derfor ikke var det rigtige grundlag for dets oprettelse. Kommissionen vil gå videre med dette punkt ved senere at oprette et "forretningsagentur", som skal bistå med ledelsen af Fællesskabets aktiviteter i henhold til programmet. Dette ligger imidlertid ikke inden for denne beslutnings rammer, og et særskilt beslutningsforslag er derfor under forberedelse.

4- KONKLUSION

Kommissionen finder, at Rådets fælles holdning af 3. februar 2003 simpelt flertal i det store og hele er tro mod ånd og bogstav i Kommissionens forslag af 10. april 2002. Dette forslag blev fremsat som svar på Rådets og Europa-Parlamentets opfordring til at videreføre Fællesskabets aktiviteter inden for rammerne af et energiprogram.

Kommissionen mener også, at den fælles holdning - i overensstemmelse med Kommissionens forslag - tager sigte på målretning, underbygning og forbedring af Fællesskabets aktiviteter i forbindelse med energieffektivitet og vedvarende energikilder, men samtidig udvider disse aktiviteter til at omfatte transportens energimæssige aspekter og samarbejde med udviklingslandene.

Kommissionen mener, at det i den fælles holdning er lykkedes at bevare hensigten med Kommissionens forslag og tage hensyn til et stort antal ændringsforslag fra Europa-Parlamentet.

Den fælles holdning tager også hensyn til nye udviklinger inden for Fællesskabets politik for energi, miljø og bæredygtig udvikling, selv om Kommissionen ikke mener, at disse nye prioriteringer og nyopstillede målsætninger er blevet afspejlet fuldt ud i det finansielle referencebeløb. Kommissionen har imidlertid søgt at forsone de modstridende holdninger ved aktivt at medvirke til at skabe enighed. Kommissionen noterer, at den bestemmelse om midtvejsgenbehandling, som den fælles holdning indeholder, fastsætter behandling og - om nødvendigt - ændring af referencebeløbet på grundlag af de finansielle udsigter og de modtagne ansøgninger.

Med hensyn til henvisningerne til gennemsigtighed og lige muligheder mener Kommissionen, at de, som de kommer til udtryk i den fælles holdning, ligger ganske på linje med de ændringsforslag, Parlamentet har vedtaget.

Kommissionen anbefaler derfor denne fælles holdning til Europa-Parlamentet.

5. Kommissionens erklæring til den fælles holdning

Kommissionen tager det vejledende budget i beslutningens bilag til efterretning og vil i den fireårige programperiode søge SAVE- og ALTENER-aktiviteterne dækket ind på en fleksibel og velovervejet måde under hensyntagen til de forelagte projekters kvalitet.